คลังเว้นภาษีแก้พิษขึ้นค่าแรง 300
ปลัดคลังชง ครม. เว้นเก็บภาษีกำไรเป็น 3 แสนบาท ลดผลกระทบจากนโยบายขึ้นค่าแรงของรัฐบาล
7 ม.ค. 2556

ปลัดคลังชง ครม. เว้นเก็บภาษีกำไรเป็น 3 แสนบาท ลดผลกระทบจากนโยบายขึ้นค่าแรงของรัฐบาล
นายอารีพงษ์ ภู่ชอุ่ม ปลัดกระทรวงการคลัง กล่าวว่า คลังพิจารณาข้อเสนอของสภาอุตสาหกรรมแห่งประเทศไทย เพื่อช่วยเหลือผู้ประกอบการเอสเอ็มอีที่ได้รับผลกระทบจากการค่าแรง 300 บาท สำหรับเอสเอ็มอี ที่มียอดรายรับไม่เกินปีละ 50 ล้านบาท โดยจะขยายฐานยกเว้นเก็บภาษีเงินได้นิติบุคคลจากกำไรที่ไม่เกิน 3 แสนบาทแรก จากเดิมยกเว้นให้แค่ 1.5 แสนบาทแรกเท่านั้น
สำหรับกำไรที่เกิน 3 แสนบาท ถึงไม่เกิน 1 ล้านบาท เสียในอัตรา 15% และรายได้เกิน 1 ล้านบาท  เสียอัตรา 20 % เหมือนเดิม โดนคลังจะเสนอให้คณะรัฐมนตรีเห็นชอบในวันพรุ่งนี้
นายอารีพงษ์  กล่าวว่า เป็นห่วงสถานการณ์การเมืองในขณะนี้ จะกระทบกับการพิจารณาเครดิตของประเทศ โดยวันที่ 14 ม.ค. 2556 สถาบันการจัดอันดับความน่าเชื่อถือ มูดี้ส์ อินเวสเตอร์ เซอร์วิส จะเดินทางเข้ามาเก็บข้อมูลด้านต่างๆ ในไทย เพื่อประเมินเครดิตของไทยใหม่
ก่อนหน้านี้ กระทรวงการคลังได้ชี้แจงกับทาง ฟิทช์ เรทติ้งส์ ถึงแผนการกู้เงินลงทุนโครงสร้างพื้นฐาน 2 ล้านล้านบาท  ซึ่งไม่ทำให้ระดับกับหนี้สาธารณะสูงขึ้นจนน่าเป็นห่วง โดยปัจจุบันระดับหนี้สาธารณะอยู่ที่ 43% เป็นระดับไม่น่ากังวล